A Bizottság határozata

(2001. március 30.)

a Közösségnek az ENSZ Élelmezési és Mezőgazdasági Szervezetével különösen a FAO ragadós száj- és körömfájás elleni védekezésre létrehozott európai bizottsága által folytatott tevékenység tekintetében történő együttműködésről

(az értesítés a C(2001) 984. számú dokumentummal történt)

(2001/300/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1258/1999/EK rendelettel [1] módosított, az állat-egészségügyi kiadásokról szóló, 1990. június 26-i 90/424/EGK tanácsi határozatra [2] és különösen annak 12. és 13. cikkére,

mivel:

(1) Az 1950-es évek második felében a Közösségben és a környező országokban fellépett nagyobb ragadós száj- és körömfájás (RSZKF) járványokkal összefüggésben alakult meg a FAO ragadós száj- és körömfájás elleni védekezésre létrehozott európai bizottsága (EUFMD).

(2) Az 1960-as években – az RSZKF egzotikus törzseinek Európába történő behurcolása növekvő veszélye következtében – az EUFMD tagországait felszólították arra, hogy hozzanak létre egy vagyonkezelői alapot, amellyel a Balkánon, a betegség fő belépési útvonalán szükséghelyzeti intézkedéseket lehet végrehajtani. Ezen alapot később felosztották egyrészt az azon tagországok által támogatott 911100/MTF/INT/003/EGK alapra, amelyek egyben a Közösség tagállamai is voltak, másrészt az azon EUFMD tagországok által támogatott 90970/MTF/004/MUL számú alapra, amelyek akkoriban nem voltak, illetve jelenleg sem tagállamai a Közösségnek.

(3) A Közösség a 911100/MTF/INT/003/EGK vagyonkezelői alapot legutóbb 1996-ban, az RSZKF balkáni járványkitörései miatt részesítette támogatásban az Albániában a ragadós száj- és körömfájás elleni védekezést célzó intézkedésekhez történő közösségi pénzügyi hozzájárulásról szóló, 1996. június 14-i 96/368/EK bizottsági határozattal [3], valamint a Macedónia Volt Jugoszláv Köztársaságban a ragadós száj- és körömfájás elleni védekezést célzó intézkedésekhez történő közösségi pénzügyi hozzájárulásról szóló, 1996. július 18-i 96/439/EK bizottsági határozattal [4] összhangban.

(4) A legutóbb Ausztria, Finnország és Svédország csatlakozási okmányával módosított, a ragadós száj- és körömfájás elleni védekezésre irányuló közösségi intézkedések bevezetéséről szóló, 1985. november 18-i 85/511/EGK tanácsi irányelv [5] 1991-ben bevezette az egész Közösségben a ragadós száj- és körömfájás elleni védőoltást. Az RSZKF legutóbbi kitöréseit 2000-ben – az egyik szomszédos országból történt behurcolása következtében – Görögországból, majd 2001-ben az Egyesült Királyságból jelentették.

(5) Az elmúlt évek során azonban a tagállamokkal határos országokban járványkitöréseket, sőt bizonyos esetekben súlyos járványokat regisztráltak, amelyek elsősorban a tagállamok és a szomszédos országok közötti személy- és áruforgalom – kivéve azon állatok és állati termékek behozatalát, amelyek behozatala tilos – és a szállítóeszközök következtében a betegségre fogékony közösségi állatállomány egészségügyi állapotát fenyegethetik.

(6) Az új vírustípusok megjelenése, valamint a védekezési intézkedések regionális szintű gyengülése figyelembevételével a Közösség – az EUFMD-vel szoros együttműködésben és a 911100/MTF/INT/003/EGK vagyonkezelői alap felhasználásával – vészvakcinázási kampányt támogatott 1998-ban Törökországban, 1999-ben és 2000-ben pedig a Kaukázuson túli területen.

(7) Létrejötte óta a 911100/MTF/INT/003/EGK vagyonkezelői alap eseti alapon működik a Bizottság és az EUFMD közötti megállapodással, az EUFMD által javasolt intézkedésekre vonatkozó megállapodási nyilatkozatokat tartalmazó levélváltás alapján.

(8) 2000. február 25-én a FAO székhelyén egy szakértői csoport áttekintette a 911100MTF/INT/003/EGK vagyonkezelői alap működtetésére vonatkozó eljárásokat az EUFMD tagországaiban, illetve a szomszédos országokban az RSZKF elleni, jóváhagyott védekezési programok végrehajtása során felmerült költségek tekintetében.

(9) Az értékelést követően a Bizottság és a FAO munkatársaiból álló szakértői csoport az ilyen alapok működtetésére vonatkozó FAO szabályokat és eljárásokat a közösségi intézményekben alkalmazandó szabályokkal és eljárásokkal egyenértékűnek találta.

(10) A szakértői csoport a 911100/MTF/INT/003/EGK vagyonkezelői alap működtetésére vonatkozó szabályok és eljárások felülvizsgálatát javasolta annak érdekében, hogy egy formális megállapodást hozzanak létre az alap működtetésére vonatkozóan. A szabályoknak az élelmiszer-biztonsági együttműködési programot, valamint annak a Közösség és a FAO között 2000-ben kötött végrehajtási megállapodását kell követniük, amelyet a Közösség és a FAO közötti hagyományos együttműködés során egy inkább programalapú megközelítés és formalizált eljárás kiindulási pontjának tekintenek.

(11) Célszerű a 911100/MTF/INT/003/EGK vagyonkezelői alap közösségi támogatását négyéves időszakra legfeljebb 1,8 millió eurós szinten rögzíteni. Az alap 2001. évi költségvetését 2000. szeptember 30-i tőkemérlegének összegére, a közösségi hozzájárulást pedig 1 millió USD összegre kell kiegészíteni. A ráfordításokat ezt követően évente átutalással kell pótolni.

(12) Az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A 911100/MTF/INT/003/EGK (TFEU 970089129) vagyonkezelői alap 2000. szeptember 30-i mérlege a FAO ragadós száj- és körömfájás elleni védekezésre létrehozott európai bizottsága (EUFMD) végrehajtó bizottsága 65. ülésszakának zárójelentésében foglaltak szerint 226404 USD.

(2) 2001. január 1-jétől a Közösségnek az (1) bekezdésben említett alappal szembeni fizetési kötelezettségét négyéves időszakra legfeljebb 1800000 euró összegben határozzák meg.

(3) A (2) bekezdésben említett összeg első részlete 2001-re az alábbiakból tevődik össze:

a) az (1) bekezdésben említett mérleg összege; valamint

b) olyan összegű közösségi hozzájárulás, amely azt összesen 1000000 USD összegre egészíti ki.

(4) A vagyonkezelői alap 2001., 2002., 2003. és 2004. évben felmerült ráfordításait 2002-ben, 2003-ban, 2004-ben, illetve 2005-ben fizetendő éves közösségi hozzájárulásokkal pótolják. Ezen átutalásokra azonban a Bizottság költségvetésében rendelkezésre álló pénzeszközök meglétének függvényében kerül sor.

(5) A (4) bekezdésben említett éves közösségi hozzájárulások az EUFMD által vagy a végrehajtó bizottság éves ülésére, vagy az EUFMD kétéves általános ülésszakára készített pénzügyi jelentésen alapulnak, amelyeket az Élelmezési és Mezőgazdasági Szervezet (FAO) szabályaival összhangban részletes dokumentációval kell alátámasztani.

2. cikk

(1) Az Európai Bizottság, valamint az ENSZ Élelmezési és Mezőgazdasági Szervezete között a 911100/MTF/INT/003/EGK (TFEU 970089129) alap felhasználásáról és működéséről 2001. január 1-jei kezdettel négyéves időszakra szóló végrehajtási megállapodás jön létre.

(2) Az 1. cikkben említett vagyonkezelői alap működtetése a Bizottság és az EUFMD közötti megállapodással, az e cikk (1) bekezdésében említett végrehajtási megállapodással összhangban történik.

(3) Az (1) bekezdésben említett végrehajtási megállapodás aláírására az Európai Bizottság nevében az Egészségügyi és Fogyasztóvédelmi Főigazgatóság főigazgatója jogosult.

3. cikk

Ennek a határozatnak a tagállamok a címzettjei.

Kelt Brüsszelben, 2001. március 30-án.

a Bizottság részéről

David Byrne

a Bizottság tagja

[1] HL L 160., 1999.6.26., 103. o.

[2] HL L 224., 1990.8.18., 19. o.

[3] HL L 145., 1996.6.19., 19. o.

[4] HL L 181., 1996.7.20., 37. o.

[5] HL L 315., 1985.11.26., 11. o.

--------------------------------------------------